Korvpalliliigas NBA sai järjekordse võidu tiitlikaitsja Cleveland Cavaliers, kui idakonverentsi finaalis alistati võõrsil 117:104 põhiturniiri võitnud Boston Celtics ning asuti seega nelja võiduni peetavat seeriat mängudega 1:0 juhtima.
Valitsevale meistrile tõi võidu eelkõige vastasest tugevam esimene poolaeg, mis kuulus skooriga 61:39 Clevelandile. Ehkki teine poolaeg kaotati Bostonile numbritega 56:65, saadi lõpuks ikkagi 13-punktiline võit.
Clevelandi parimana viskas LeBron James 38 punkti võttis maha üheksa lauapalli ning jagas kaaslastele seitse korvisöötu. Oma play-off'ide punktirekordi sai kirja aga Kevin Love, kes viskas 32 punkti ning kogus ka 12 lauapalli. Kaotajate resultatiivseimatena tõi Jae Crowder ning Avery Bradley võrdselt 21 punkti, Isaiah Thomase arvele jäi seekord kõigest 17 silma.
Kui Boston, kes jõudis esimest korda pärast 2012. aastat idakonverentsis finaali, on tulnud NBA meistriks 17 korda, siis Cleveland suutis kõnealuse tähiseni jõuda esmakordselt klubi ajaloos mullu.
Mängu tipphetked: